Samstarfssamningarnir undirritaðir á morgun Samningurinn fjallar meðal annars um tónlistarkennslu Bæjarstjórn Akraness og sveitarstjórn Hvalfjarðarsveitar hafa samþykkt samstarfssamninga milli sveitarfélaganna , sem sagt var upp í byrjun ársins og hafa verið í endurskoðun síðustu mánuði . Samningarnir verða undirritaðir í bæjarþingsal Akraneskaupstaðar á morgun . Akraneskaupstaður og Hvalfjarðarsveit skipuðu á fyrri hluta ársins starfshóp til að endurskoða samstarfssamninga milli sveitarfélaganna , þar á meðal skipulagsskrár tveggja sameignarstofnana , Dvalarheimilisins Höfða og Byggðasafnsins í Görðum . Starfshópurinn skilaði endanlegum tillögum sínum til sveitarstjórnanna 12. desember s.l. Samstarfssamningarnir eru , auk fyrrnefndra skipulagskráa fyrir Dvalarheimilið Höfða á Akranesi og Byggðasafnsins í Görðum , um brunavarnir og eldvarnareftirlit , um ýmis málefni á sviði félags - og íþróttamála , um félagsstarf aldraðra , um meðferð og eyðingu sorps og um rekstur tónlistarskóla . Samningarnir eru að meginstofni til endurnýjun á fyrri samningum en farið hefur verið sérstaklega ofan í kostnaðarskiptingu milli sveitarfélaganna vegna viðkomandi rekstrar . „ Með þessum samningum hefur mikið og öflugt samstarf sveitarfélaganna enn verið treyst í sessi , “ segir í tilkynningu frá sveitarfélögunum . Samstarfshópinn skipuðu þau Gísli S. Einarsson bæjarstjóri og Karen Jónsdóttir formaður bæjarráðs frá Akraneskaupstað og frá Hvalfjarðarsveit Einar Örn Thorlacius sveitarstjóri og Hallfreður Vilhjálmsson oddviti .